Nariadenie Komisie (ES) č. 1471/2003
z 20. augusta 2003,
ktorým sa ustanovuje prideľovanie vývozných licencií pre syry, ktoré sa majú vyvážať v roku 2004 do Spojených štátov amerických v rámci určitých kvót, ktoré sú výsledkom dohôd GATT
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami, [1] naposledy zmenené a doplnené nariadením (ES) č. 806/2003, [2] a najmä na jeho článok 30,
keďže:
(1) článok 20 nariadenia Komisie (ES) č. 174/1999 z 26. januára 1999, ktorým sa ustanovujú osobitné podrobné pravidlá uplatňovania vývozných náhrad pre mlieko a mliečne výrobky, [3] naposledy zmeneného a doplneného nariadenia (ES) č. 1392/2003, [4] stanovuje, že vývozné licencie pre syry vyvážané do Spojených štátov amerických ako časť kvót v rámci dohôd uzatvorených počas mnohostranných obchodných rokovaní sa môžu prideľovať podľa osobitného postupu, ktorým sa môžu určiť uprednostňovaní dovozcovia do Spojených štátov;
(2) tento postup by sa mal otvoriť pre vývoz v priebehu roka 2004 a mali by sa stanoviť súvisiace dodatočné pravidlá;
(3) na správu dovozu príslušné orgány v USA odlíšia dodatočné kvóty poskytnuté Európskym spoločenstvom v rámci uruguajského kola od kvót, ktoré sú výsledkom tokijského kola; keďže vývozné licencie by sa mali prideľovať s prihliadnutím v prípade potreby na distribúciu určitých skupín výrobkov podľa povahy kvót;
(4) s cieľom zabezpečiť stabilitu a bezpečnosť pre operátorov podávajúcich žiadosti v rámci tohto osobitného režimu je vhodné stanoviť deň, kedy budú žiadosti považované za podané na účely článku 1 ods. 1 nariadenia (ES) č. 174/1999;
(5) opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Vývozné licencie pre výrobky spadajúce pod číselný znak KN 0406, ktoré sa majú v roku 2004 vyvážať do Spojených štátov amerických v rámci dodatočných kvót, ktoré sú výsledkom dohôd uzatvorených počas uruguajského kola (ďalej len kvóty UR) a colných kvót, ktoré sú pôvodne výsledkom tokijského kola a poskytnuté Rakúsku, Fínsku a Švédsku Spojenými štátmi americkými v zozname XX uruguajského kola (ďalej len kvóty TR) ako je uvedené v prílohe I, sa vydávajú v súlade s ustanoveniami článku 20 nariadenia (ES) č. 174/1999.
Článok 2
1. Žiadosti o dočasné licencie sa podávajú príslušným orgánom najneskôr od 1. do 10. septembra 2003. Nie sú prípustné, pokiaľ neobsahujú všetky podrobnosti uvedené v článku 20 ods. 2 nariadenia (ES) č. 174/1999 a v ňom uvedené dokumenty.
2. Ak pre rovnakú skupinu výrobkov uvedenú v prílohe I stĺpec 2 je dostupné množstvo rozdelené medzi kvóty UR a kvóty TR, žiadosti o licencie sa môžu vzťahovať len na jednu z uvedených kvót a musia určovať príslušné kvóty, špecifikujúc identifikáciu skupiny a kvóty uvedené v prílohe I stĺpec 3.
3. Žiadosti o licencie sa musia vzťahovať maximálne na 40 % dostupného množstva pre skupinu výrobkov uvedenú v prílohe I stĺpec 4 a pre uvedené kvóty.
4. Žiadosti sú prípustné iba vtedy, ak žiadatelia písomne vyhlásia, že nepodali iné žiadosti pre rovnakú skupinu výrobkov a rovnaké kvóty a zaviažu sa, že tak neurobia. Ak žiadateľ podá rôzne žiadosti pre rovnakú skupinu výrobkov a rovnaké kvóty v jednom alebo viacerých členských štátoch, všetky jeho žiadosti sa považujú za neprípustné.
5. Podrobnosti uvedené v odsekoch 1 a 2 sa predkladajú podľa vzoru uvedeného v prílohe II.
6. Na účely článku 1 ods. 1 nariadenia (ES) č. 174/1999 sa všetky žiadosti podané v lehote považujú za podané 1. septembra 2003.
Článok 3
Členské štáty oznámia Komisii do piatich pracovných dní od konca lehoty na podanie žiadostí žiadosti podané pre každú skupinu výrobkov a prípadne kvóty uvedené v prílohe I. Všetky oznámenia vrátane "nulových" oznámení sa zašlú telexom alebo faxom na vzorovom tlačive uvedenom v prílohe III. Oznámenie obsahuje pre každú skupinu a prípadne pre každú kvótu:
- zoznam žiadateľov,
- množstvá požadované každým žiadateľom rozdelené podľa číselného znaku nomenklatúry vývozných náhrad pre mliečne výrobky a ich opisu v súlade s Harmonizovanou colnou nomenklatúrou Spojených štátov amerických (2003),
- množstvá uvedených výrobkov, ktoré žiadatelia vyviezli v priebehu predchádzajúcich troch rokov,
- meno a adresu dovozcu určeného žiadateľom a či dovozca je pobočkou žiadateľa.
Článok 4
Komisia podľa článku 20 ods. 3 až 5 nariadenia (ES) č. 174/1999 stanoví pridelenie licencií bezodkladne a oznámi to členským štátom najneskôr do 31. októbra 2003.
Článok 5
Informácie uvedené v článku 3 tohto nariadenia a v článku 20 ods. 2 nariadenia (ES) č. 174/1999 sa overia pred vydaním plnej licencie a najneskôr do 31. decembra 2003.
Ak sa zistí, že operátor, ktorému bola vydaná dočasná licencia, uviedol nesprávne informácie, licencia sa zruší a zábezpeka prepadne.
Článok 6
Toto nariadenie nadobúda účinnosť siedmy deň od jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. augusta 2003